Aalborg-firma jubler: Om lidt går verden trolde-amok

19. september 2016 kl 14:09 Skrevet af: Michael Qureshi

Claus Holm-trolden og jægertrolden suppleret af to livagtige trolde bag dem!

Du kender den sikkert. Den lille sjove trold med det høje vilde hår; Gjøl-trolden. Enten som legetøj eller som en lille dekorationsfigur i stuen. Den har været svær at komme udenom, med dens karakteristiske udseende.

Trolden blev første gang skabt i 1956 af danske Thomas Dam fra Gjøl, nord for Limfjorden. Siden hen har Gjøl-trolden, eller Goodluck Troll som den bliver kaldt i udlandet, vundet stor popularitet både i ind- og udland.

Der er ingen officielle salgstal, men man regner med, der er blevet solgt over 200 millioner af de små trolde på verdensplan.

Gjøl-trolden havde sin storhedstid i 1960’erne og igen i 1990’erne. Nu er opmærksomheden igen rettet mod den lille sjove trold.

Til oktober får filmen ”Trolls” premiere, som omhandler den lille Gjøl-trold. Dreamworks, som er kendt fra filmene ”Shrek”, ”Kung Fu Panda” og ”Sådan træner du din drage”, er skaberne af filmen.

Sangeren, Justin Timberlake og skuespillerinden, Anna Kendrick ligger stemmer til den engelske udgave af filmen. De danske pendanter er Christopher og Stine Bramsen.

Men den lille Gjøl-trold er ikke kun et legetøj i børnenes verden. Aalborg virksomheden bySommer har skabt et helt nyt univers med Gjøl-trolden i centrum. Hos dem er trolden gået fra at være et stykke legetøj til et designikon, som folk har lyst til at have stående fremme i deres hjem.

Hos bySommer har de også kunne mærke den store opmærksomhed omkring Gjøl-trolden. Jacob Risgaard, som er partner i virksomheden, fortæller;

”Der var rigtig mange, der havde meninger, da vi kom ud med de første ideer og tegninger og lagde på nettet. Og man bliver selvfølgelig også lidt nervøs, når man kan se, folk reagerer voldsomt, men det er jo fordi, de har nogle følelser i forhold til det”.

Det har været vigtigt for Jesper Sommer, stifter og administrerende direktør i bySommer, at holde sig tro mod den originale Gjøl-trold, og det har de blandt andet gjort ved at involvere flere af de gamle samlere af Gjøl-trolden i processen. Responsen har dog været overvejende positivt, og det er noget, Jesper Sommer er stolt af.

Nogle af de nye trolde er blandt andet også lavet i samarbejde med forskellige kendisser. Claus Holm, tv-kok, og Christian Bitz, ernæringsekspert, har begge været dybt involveret i processen med at skabe deres egen trold.

TV-kokken Claus Holm har i samarbejde med bySommers tegnere arbejdet på at lave en trold i hans eget billede. Trolden står iført et forklæde med Holm-logoet, hvor den holder en kniv og gaffel i hver sin hånd. Derudover, har trolden den velkendte sixpence-hat på, som Claus Holm også bærer, samt briller.

Claus Holm-trolden og de andre trolde kan købes i miniature-udgaver i forskellige butikker rundt om i landet.

For Jesper Sommer og Jacob Risgaard har det været vigtigt, at der skulle være et større formål med troldene.

Når du køber en af de små miniature trolde i butikkerne, går et fast beløb til organisationen, Kræftens Bekæmpelse.

Den originale skaber af trolden, Thomas Dam, døde selv af kræft i 1989, og det er derfor ikke tilfældigt, det er Kræftens Bekæmpelse, man har valgt at samarbejde med hos bySommer.

”Det er et fast beløb. Det er ikke procenter af et eller andet tilfældigt beløb. Det skal være så gennemskueligt gennem hele forløbet. Der er tre forskellige størrelser. Der går enten 20 kr. for den lille, 30 kr. for den mellemste eller 50 kr. for den største af miniature-udgaverne til Kræftens Bekæmpelse” fortæller Jesper Sommer.

Derudover er der også skabt helt store glasfiber udgaver af troldene, som er cirka en meter høje. Disse vil blive solgt på auktion, og prisen, de bliver solgt for, går ubeskåret til Kræftens Bekæmpelse.

”Lad os drømme lidt. Hvis vi får 25 trolde på auktion, og de bliver solgt til 40.000 kr. i snit, så er der en million der til Kræftens Bekæmpelse, fordi vi giver det ubeskåret”, fortæller Jesper Sommer om deres drømme i forhold til, hvordan de kan hjælpe Kræftens Bekæmpelse.

Kun 1 måned til #trolls får verdenspremiere i Danmark! #lykketrold #DreamWorks @christophermusiccom @stinebramsen Et billede slået op af @lykketrolden den 13. Sep 2016 kl. 4:18 PDT

Det er ikke kun kendis-trolde og bySommers eget design, man kan købe. Virksomheder kan også få lavet deres egen trold; en form for maskot, hvis man ønsker det.

”Prøv at forestille dig at nogle samlere stadig har den trold til at stå på hylden om 50 år. At ens børn engang kommer hjem til nogen og kan sige: Gud, det var min fars virksomhed, der havde den sjove trold der.” fortæller medejer af Coolshop, Jacob Risgaard, om, hvorfor de valgte at få lavet en Coolshop-trold.

”Og der synes jeg, appellen er, når man tænker på, man faktisk kan få sin egen trold for et beløb på 25.000. Din virksomhed kan få en trold, så man også lige pludselig har en maskot, og man gør en forskel med den. Du kan ikke engang få tegnet et logo til den pris”, fortæller han videre.

”For dem som virksomhed er det jo også en rigtig god præsentations-gave at tage med til en ny kunde. Det er jo faktisk et produkt, der støtter Kræftens Bekæmpelse”, fortæller Jesper Sommer, om fordelen for virksomheden ved at have sin egen trold.

Aalborg Zoologisk Have er en af virksomhederne, som har fået lavet en trold. Det er en trold, som er klædt ud som en zebra, og den skal repræsentere Aalborg Zoologisk Have.

”De kendte os godt nok til at vide, at når vi gør noget, så gør vi det med hjertet det rigtige sted. Det er ikke noget, vi gør for at lave PR eller noget andet. Det er simpelthen, noget vi gør med et ønske om, der skal meget lidt til at ændre en masse” fortæller Risgaard om samarbejdet med Zoologisk Have.

I år ville skaberen af Gjøl-trolden, Thomas Dam, være fyldt 100 år, og man kan roligt sige, at han vil blive fejret. Interessen for den lille trold ser kun ud til at vokse.

BySommers Gjøl-trold har også fundet vej til det verdenskendte og prominente stormagasin, Harrods, i London.

”Der måtte jeg lige nappe mig selv lidt i armen. De 25 år jeg har været i branchen, der har jeg altså ikke solgt noget til Harrods før. Det er vanvittigt positivt og spændende”, fortæller Jesper Sommer om oplevelsen.

Trolden er også på vej til stormagasinet Selfridges i både England og Irland. Selfridges er Dreamworks, skaberne af den nye film ”Trolls”, officielle partnere i England under hele introduktionen af filmen.

Hos bySommer håber man, den store hype omkring den nye animationsfilm, Trolls, vil smitte af på Gjøl, Danmark, bySommer og som følge deraf Kræftens Bekæmpelse.

”Vi har jo vilde drømme. Jeg kan lige se for mig; vi sætter en 20 meter høj Lykke Trold uden for Gjøl i fjorden med flyene, der kommer ind, og skibene der sejler forbi, der ser et monument. Vi har alle mulige ideer, for jeg synes faktisk, vi skal være pisse stolte over, vi har et sådan verdensomspændende produkt”, fortæller Jacob Risgaard glad.

Det kan kun blive spændende at følge den lille Gjøl-trolds videre rejse fra nu af.

Fik du læst?